Diari Oficial de la Generalitat Valenciana


Sumari del DOGV 2213, del 23-02-1994 (1994/830631)

DECRET 28/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Indústria, Comerç, i Turisme.
---------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/02/08/28/dof/vci/html**

### Dades del document

Número de DOGV
:   2213

Data del DOGV
:   23-02-1994

Secció del DOGV
:   DISPOSICIONS GENERALS

Número del document
:   1994/830631


Data del document
:   08-02-1994

Organisme emissor
:   Conselleria d'Indústria, Comerç i Turisme

Tipus de document
:   Decret

Anàlisi jurídica

DECRET 28/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Indústria, Comerç i Turisme. [94/1119]  
Per Decret 136/1988, de 23 de setembre, del Govern Valencià, es va aprovar el Reglament Orgànic i Funcional de la Conselleria d'Indústria, Comerç i Turisme.  
El temps transcorregut des de la publicació de l'esmentat decret i l'aplicació del conjunt de mesures acordades pel Govern Valencià en el marc de les actuacions de racionalització de la despesa pública i modernització de les administracions públiques exigeixen la modificació d'aquest.  
Pel que s'exposa, d'acord amb el que estableixen els articles 35.f) i 70 de la Llei de la Generalitat Valenciana 5/1983, de 30 de desembre, a proposta del Conseller d'Indústria, Comerç i Turisme i amb la deliberació prèvia del Govern Valencià, en la reunió del dia 8 de febrer de 1994,  
DECRETE  
TíTOL I  
Dels òrgans de la conselleria  
Article primer  
La Conselleria d'Indústria, Comerç i Turisme és el màxim òrgan encarregat de la direcció i execució de la política del Govern Valencià en les matèries d'indústria, comerç i turisme, i exerceix les competències que legalment té atribuïdes a aquests efectes.  
Article segon  
1. El conseller és l'autoritat superior de la conselleria, i el màxim òrgan és l'executiu.  
2. El nivell directiu de la Conselleria d'Indústria, Comerç i Turisme està integrat per:  
a) La Secretaria General  
b) Les direccions generals  
3. Sota l'autoritat directa del conseller es troben:  
a) El secretari general  
b) El Director General d'Indústria i Energia  
c) El Director General de Comerç  
d) El Director General de l'Institut Turístic Valencià (ITVA).  
4. Adscrites a la Conselleria d'Indústria, Comerç i Turisme i sota la directa autoritat del conseller s'enquadren les següents entitats de dret públic:  
- L'Institut de la Petita i Mitjana Indústria de la Generalitat Valenciana (IMPIVA)  
- L'Institut Turístic Valencià (ITVA)  
Article tercer  
El nivell administratiu de la conselleria està integrat per la resta d'unitats sota la dependència del secretari general i dels directors generals.  
Article quart  
Territorialment, la Conselleria d'Indústria, Comerç i Turisme s'organitza en serveis centrals i serveis territorials.  
Els serveis centrals tenen competència sobre tot el territori de la Comunitat Valenciana.  
Els serveis territorials, amb dependència orgànica del secretari general, són l'expressió organitzativa del principi de desconcentració que regeix l'activitat administrativa de la conselleria. Al front d'aquests existirà un director territorial, amb dependència orgànica del secretari general.  
TíTOL II  
Dels serveis centrals  
CAPíTOL I  
Del conseller  
Article cinquè  
1. El conseller, en condició de màxima autoritat de la conselleria, ostenta totes les competències inherents al càrrec, i expressament té atribuïdes les següents funcions:  
a) Proposar al Govern Valencià el nomenament i cessament d'alts càrrecs del departament.  
b) Preparar i presentar al Govern Valencià els avantprojectes de llei, propostes d'acord i projectes de decret relatius a les qüestions pròpies del departament, i ratificar aquests últims una vegada aprovats.  
c) Formular motivadament els avantprojectes de pressupost de la conselleria.  
d) Exercir la potestat reglamentària en les matèries pròpies de la conselleria, en forma d'ordres d'aquesta.  
e) Proposar al Govern Valencià, per a l'aprovació, l'estructura i l'organització de la conselleria.  
f) Executar els acords del Govern Valencià en el marc de les seues competències.  
g) Resoldre els recursos que s'interposen contra resolucions dels organismes o autoritats de la conselleria, llevat de les excepcions que estableixen les lleis.  
h) Resoldre els conflictes d'atribucions que sorgesquen entre distints òrgans i autoritats de la conselleria.  
i) Exercir la direcció, iniciativa, inspecció i altres funcions que li corresponguen respecte als organismes, entitats i societats adscrites a la conselleria.  
j) Disposar de les despeses pròpies dels serveis de la conselleria dins dels límits legals i pressupostaris i disposar del crèdit exigible i fer la corresponent proposta de pagament.  
k) Exercir les facultats ordinàries en matèria de contractació administrativa dins dels límits legals i pressupostaris.  
l) Atorgar o proposar, si s'escau, les recompenses que procedesquen i exercitar les potestats disciplinàries i correctives segons les disposicions vigents.  
ll) Qualsevol altra facultat que li atribuesquen les lleis, els reglaments, el Govern Valencià o el President de la Generalitat Valenciana.  
2. En cas de vacant, absència o malaltia del conseller, serà substituït en les seues funcions executives pel secretari general i, en el seu defecte, pel director general més antic en el càrrec, llevat que el conseller decidesca explícitament en un altre sentit. Tot això sense perjudici del que estableix l'article 16 de la Llei 5/1983, de 30 de desembre, de Govern Valencià.  
Article sisè  
1. El Consell de Direcció és l'òrgan col·legiat assessor del conseller en l'elaboració, coordinació i seguiment dels programes d'actuació de la conselleria.  
2. El Consell de Direcció, sota la presidència del conseller, estarà integrat pel secretari general, el Director General d'Indústria i Energia, el Director General de Comerç, el Director General de l'ITVA i el Cap del Gabinet del Conseller, que actuarà com a secretari.  
3. Quan el conseller ho considere convenient, podran ser convocats al Consell de Direcció els responsables de les entitats i societats dependents de la conselleria.  
Article setè  
Directament adscrit al conseller existirà un gabinet, com a òrgan d'assistència i suport a aquest, que realitzarà les funcions que aquell li encomane.  
CAPíTOL II  
De la Secretaria General  
Article vuitè  
1. Al secretari general, segona autoritat de la conselleria, li corresponen les següents atribucions:  
a) Exercir la coordinació de les direccions generals i dels organismes, entitats i societats adscrites a la Conselleria d'Indústria, Comerç i Turisme.  
b) Ostentar la superior direcció de tot el personal de la conselleria, resolent tots els assumptes que es refereixen a aquest, llevat dels casos reservats a la decisió del conseller.  
c) L'establiment i control del règim intern de tots els serveis dependents de la conselleria.  
d) Prestar assistència i assessorament tècnic i jurídic al conseller i a la resta de centres directius.  
e) La realització d'estudis i recopilació de documentació sobre matèries pròpies de la conselleria.  
f) Conformar la proposta d'avantprojecte del pressupost global de la conselleria.  
g) Elaborar projectes o plans d'actuació i programes de necessitats de la conselleria.  
h) Informar al personal directiu de la conselleria de la procedència legal i viabilitat econòmica dels seus programes d'actuacions.  
i) Informar els assumptes que el conseller haja de sotmetre al Govern Valencià o al President de la Generalitat Valenciana.  
j) Informar tota disposició de caràcter general que emane de la conselleria.  
k) Acordar les reformes encaminades a millorar i perfeccionar els serveis dels distints centres de la conselleria, i preparar allò relatiu a la seua organització i mètode de treball, atenent principalment als seus costos i rendiments.  
l) Dictar normes generals sobre adquisició de material i totes les disposicions que afecten al funcionament dels serveis.  
ll) Preparar compilacions de les disposicions vigents que afecten les competències de la conselleria i cuidar de les publicacions tècniques, periòdiques o no, de la conselleria i dels organismes, entitats i societats dependents.  
m) Les altres funcions que li siguen encomanades pel conseller i les que li assignen les disposicions legals o reglamentàries.  
2. En el supòsit de vacant, absència o malaltia del secretari general i llevat del que expressament puga disposar el conseller, serà substituït pel director general més antic en el càrrec.  
Article novè  
1. Depenen directament del secretari general les següents unitats:  
- Secretaria General Administrativa.  
- Assessoria Jurídica i d'Afers Comunitaris.  
- Gabinet Tècnic.  
2. Així mateix, depenen orgànicament del secretari general l'àrea de Turisme i els serveis territorials de Turisme.   
Article deu  
En la Secretaria General Administrativa s'enquadren les funcions relacionades amb les següents matèries:  
a) Direcció i impuls de la informatització dels serveis de la conselleria.  
b) Seguiment, gestió i tramitació de l'execució pressupostària.  
c) Tramitació d'expedients de contractació i seguiment de l'execució d'aquests.  
d) Personal.  
e) Afers generals.  
f) Registre general, arxiu i oficines d'informació i d'iniciatives i reclamacions.  
Article onze  
1. Per a la realització de les funcions assenyalades a l'article anterior, la Secretaria General Administrativa s'estructura en les següents unitats:  
- Servei d'Informàtica.  
- Servei de Programació i Gestió Econòmica.  
- Servei de Gestió Administrativa.  
2. Dependent igualment de la Secretaria General Administrativa existirà un Programa de Projectes d'Arquitectura.  
Article dotze  
1. En l'Assessoria Jurídica i d'Afers Comunitaris s'enquadren les funcions relacionades amb les següents matèries:  
a) Estudi, coordinació, informe i assessorament jurídic.  
b) Elaboració i informe de disposicions de caràcter general.  
c) Anàlisis i estudis de dret comparat i jurisprudència.  
d) Tramitació de recursos.  
e) Direcció, impuls i coordinació de les activitats de la conselleria i de les entitats i societats dependents d'aquesta en matèria comunitària.  
f) Informació i difusió d'incentius CE i de la normativa i jurisprudència CE.  
g) Tramitació de projectes comunitaris.  
h) Seguiment i difusió de la legislació valenciana, estatal, autonòmica i comunitària.  
i) Elaboració i actualització permanent de la recopilació de dret valencià i comunitari en matèria d'indústria, comerç i turisme.  
2. L'Assessoria Jurídica i d'Afers Comunitaris s'organitza en l'Assessoria Jurídica i la Unitat de Programes Comunitaris.  
Article tretze  
En el Gabinet Tècnic s'enquadren les funcions relacionades amb les següents matèries:  
a) Estudis i informes tècnics i econòmics.  
b) Manteniment, tractament i interpretació de fonts i dades estadístiques.  
c) Seguiment i control de l'activitat parlamentària.  
d) Publicacions i biblioteca.  
Article catorze  
1. En l'àrea de Turisme, amb dependència funcional del Director General de l'ITVA, s'enquadren les funcions relacionades amb les següents matèries:  
a) Realització d'estudis en ordre a elaborar plans d'actuació i, si s'escau, propostes de normativa que afecten directament a l'activitat turística.  
b) Gestió d'expedients i sol·licituds de compliment de requisits en matèria d'infrastructura dels establiments turístics.  
c) Tramitació d'expedients sobre obertura, classificació i règim dels establiments de les empreses turístiques; registre d'empreses i activitats turístiques.  
d) Vigilància i aplicació de les normes sobre professions i ensenyaments turístics.  
e) Control del compliment de la normativa turística; planificació i coordinació de campanyes informatives i d'inspecció.  
f) Coordinació dels serveis territorials de Turisme.   
2. L'àrea de Turisme s'estructura en els següents serveis:  
- Servei d'Ordenació i Inspecció  
- Servei d'Empreses i Activitats Turístiques  
CAPíTOL III  
De les direccions generals  
Article quinze  
Són funcions dels directors generals de la Conselleria d'Indústria, Comerç i Turisme:  
a) Disposar tot allò relacionat amb el règim intern dels serveis de la seua direcció i resoldre els respectius expedients, sempre que no siga facultat privativa del conseller o del secretari general.  
b) Dirigir i gestionar els serveis i resoldre els afers que li assigne aquest reglament o que el conseller li encomane.  
c) Vigilar, fiscalitzar i supervisar el funcionament de totes les dependències al seu càrrec.  
d) Proposar al conseller la resolució que estime pertinent en afers que són de la seua competència i tramitació dels quals correspon a la direcció general.  
e) Establir el règim intern de les oficines de la seua dependència, sense perjudici de les competències de la Secretaria General.  
f) Elevar anualment al secretari general, per a la confecció de la memòria de la conselleria, un informe sobre el funcionament, el cost i el rendiment dels serveis al seu càrrec.  
Secció primera  
De la Direcció General d'Indústria i Energia  
Article setze  
A la Direcció General d'Indústria i Energia li correspondrà l'anàlisi, el desenvolupament i l'execució de la política de la conselleria en matèria d'indústria, energia, mineria, tecnologia i artesania.  
De la Direcció General d'Indústria i Energia depèn l'àrea d'Indústria.  
Article disset  
1. En l'àrea d'Indústria s'enquadren les funcions relacionades amb les següents matèries:  
a) Elaboració de la normativa i plans d'actuació, coordinació i control en les matèries de normalització, homologació, qualitat i seguretat industrial, registre d'establiments industrials, producció, distribució o consum d'energia, investigació i aprofitament de jaciments miners, aigües minero-medicinals i sector artesà.  
b) Elaboració d'estudis, informes i propostes sobre resolució d'expedients, procediments, organització i ordenació en les matèries industrial, energètica, minera i artesania.  
c) Centralització del Registre d'Establiments Industrials, com també la seua actualització i manteniment.  
d) Estudis i elaboració de propostes i plans d'actuació en ordre a la promoció, diversificació, modernització i millora de la competitivitat i de la qualitat del sector industrial.  
e) Anàlisi i seguiment de les actuacions relatives a la promoció, el desenvolupament i el foment dels sectors industrial, energètic i miner, com també de les activitats pròpies de promoció tecnològica i d'infrastructures.  
f) Elaboració d'estudis i projectes d'actuacions en ordre a la promoció i desenvolupament del sector artesà i execució dels plans de foment i ordenació de l'artesania.  
g) Coordinació dels serveis territorials d'Indústria i Energia.  
2. L'àrea d'Indústria s'estructura en els següents serveis:  
- Servei de Normalització i Ordenació Industrial  
- Servei d'Organització i Administració Industrial  
- Servei d'Anàlisis Industrials  
- Servei d'Artesania  
Secció segona  
De la Direcció General de Comerç  
Article divuit  
A la Direcció General de Comerç li correspon el desenvolupament i l'execució de la política de la conselleria en matèria de comerç.  
De la Direcció General de Comerç depèn l'àrea de Comerç.  
Article dinou  
1. En l'àrea de Comerç s'enquadren les funcions relacionades amb les següents matèries:  
a) Desenvolupament d'accions orientades a l'ordenació i la reglamentació de l'activitat comercial i el seu control, com també assessorament i informació en matèria d'establiment i utilització dels espais comercials per a l'aconseguiment d'un nivell adequat d'equipaments i la correcta inserció de les noves formes i unitats comercials en el sector.  
b) Formació i capacitació dels agents del sector de la distribució, com també estudi, coneixement i difusió de les estructures comercials, canals i processos de comercialització existents; difusió i divulgació de la informació relativa tant en aspectes normatius com qualsevol altra que puga resultar d'interès.  
c) Adopció i coordinació de mesures encaminades al foment i desenvolupament de la comercialització de productes valencians; concertació, tutela, promoció i impuls de l'activitat de les cambres de Comerç, Indústria i Navegació i de les institucions firals i fires de la Comunitat Valenciana; accés a la informació necessària per a la cooperació comercial i col·laboració amb altres organismes i institucions en la formulació i desenvolupament dels programes de suport a l'exportació.  
d) Elaboració de propostes per a la reforma, modernització i millora de les estructures comercials i dels processos de distribució comercial, adaptació de noves tecnologies comercials i creació i millora d'equipaments col·lectius, com també estudi, desenvolupament i execució dels programes d'ajuda al finançament de projectes destinats a tal fi.  
e) Foment de projectes de cooperació econòmica entre empreses del sector, impuls de l'associacionisme comercial i assistència tècnica comercial en col·laboració amb altres institucions i entitats.  
f) Elaboració de propostes de mesures encaminades a l'execució de la política de preus de la Generalitat Valenciana, i tramitació, informació i elaboració de propostes de resolució dels expedients en matèria de preus que hagen de sotmetre's al conseller i a la Comissió de Preus de la Generalitat Valenciana.  
g) Coordinació dels serveis territorials de Comerç.  
2. L'àrea de Comerç s'estructura en els següents serveis:  
- Servei d'Informació i Inspecció.  
- Servei de Promoció Comercial.  
- Gabinet Tècnic de Preus.  
TíTOL III  
De l'organització territorial  
Article vint  
1. Els serveis territorials d'àmbit provincial exerciten les competències que reglamentàriament els siguen atribuïdes o encomanades pels centres directius corresponents.  
Per a l'adequat exercici d'aquestes competències, els serveis territorials d'Indústria i Energia i els serveis territorials de Comerç dependran funcionalment del respectiu director general i els serveis territorials de Turisme dependran funcionalment del Director General de l'ITVA.  
2. Als directors territorials de la Conselleria d'Indústria, Comerç i Turisme, que actuaran així mateix com a caps dels serveis territorials d'Indústria i Energia en el seu àmbit provincial, els correspondrà la coordinació dels tres serveis territorials i, en particular, les funcions que li siguen encomanades o atribuïdes reglamentàriament.  
DISPOSICIó DEROGATòRIA  
Queda derogat el Decret 136/1988, de 23 de setembre, del Govern Valencià, pel qual s'aprova el Reglament Orgànic i Funcional de la Conselleria d'Indústria, Comerç i Turisme.  
DISPOSICIONS FINALS  
Primera  
En els supòsits de vacant en la titularitat d'algun dels òrgans establerts per aquest decret, podrà acordar-se temporalment l'acumulació de les funcions corresponents a aquest o a un altre o altres òrgans.  
Segona  
Es faculta al Conseller d'Indústria, Comerç i Turisme perquè dicte les disposicions necessàries per al desenvolupament del que estableix aquest decret.  
Tercera  
Aquest decret vigirà el dia de la seua publicació en el Diari Oficial de la Generalitat Valenciana.  
València, 8 de febrer de 1994  
El President de la Generalitat Valenciana,  
JOAN LERMA I BLASCO  
El Conseller d'Indústria, Comerç i Turisme,  
MARTíN SEVILLA JIMÉNEZ


Còpia Permalink ELI